《和钱溉亭梦游庐山观瀑布歌》
清代·王元勋

闻有金仙控鸾龙，纵观宇宙探鸿蒙。朝行五岳雷雨上，暮宿三山云海重。

卢敖汗漫未足从，耸身直上凌紫穹。手擘昆仑双玉峰，俯视银河下注声淙淙。

生小学道嗟无功，十年安神存绛宫。丹砂如雪铅华红，药成自谓得轻举，罡风吹落尘埃中。

咫尺名山不可到，何况远蹑万里浩荡之遐踪。匡庐九叠张屏风，昔年江上曾相逢。

遥瞻瀑布挂苍壁，恍讶层霄垂白虹。树色半岩遮欲断，云阴几叠穿还通。

飞流溅洒金芙蓉，上有五老招我巢云松。轻帆驾浪何匆匆，犹看练光雪影断续明林丛。

回首旧游成断梦，徒余景象罗心胸。世间好梦不易得，恨君昔梦无由同。

岂真君身有仙骨，远随颢气高飞冲。七岭双阙青濛濛，峦阜围合无西东。

但见水帘不卷千尺垂珑璁，蘧然一枕得大适，纷如万虑都虚空。

曾否石梁桂树下，玉杯承露逢老翁。如何不获一援手，摧眉戢翼归樊笼。

学仙不成且饮酒，穷愁莫放玻璃钟。兴发正须寻李白，入社自可招陶公，醉乡岁月何从容。

九派雪山带萦结，十洲香草花蒙茸。眼底方将卑华嵩，直看海水壁立磨青铜，吾将与君神游八极相与无终穷。

作者简介：（1728—1807）清江苏嘉定人，字叔华，初字秀峰，号东溟，又号冲成子，晚号易圃居士。乾隆四十三年进士，任徐州府儒学教授。工诗，有《易圃诗钞》、《樵玉山房词稿》等。